Kommissionens beslutning

af 12. maj 2003

om overgangsforanstaltninger i henhold til Europa-Parlamentets og Rådets forordning (EF) nr. 1774/2002 for så vidt angår fuldstændig adskillelse af kategori 1- og kategori 2-materiale fra kategori 3-materiale i anlæg for mellemprodukter

(meddelt under nummer K(2003) 1495)

(Kun den franske og den italienske udgave er autentiske)

(EØS-relevant tekst)

(2003/323/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Europa-Parlamentets og Rådets forordning (EF) nr. 1774/2002 af 3. oktober 2002 om sundhedsbestemmelser for animalske biprodukter, som ikke er bestemt til konsum(1), særlig artikel 32, stk. 1, og

ud fra følgende betragtninger:

(1) Ved forordning (EF) nr. 1774/2002 er der fastsat en fuldstændig revision af EF-bestemmelserne om animalske biprodukter, som ikke er bestemt til konsum, hvorved der er indført en række strenge krav. Forordningen indeholder endvidere bestemmelser om, at der kan vedtages relevante overgangsforanstaltninger.

(2) Da kravene er strenge, er det nødvendigt, at der fastsættes overgangsforanstaltninger for Frankrig og Italien, så erhvervslivet har tilstrækkelig tid til at tilpasse sig. Desuden er der behov for en yderligere udvikling af alternativ indsamling, transport, opbevaring, håndtering, forarbejdning og anvendelse af animalske biprodukter samt af metoder til bortskaffelse af sådanne biprodukter.

(3) Frankrig og Italien bør således som en midlertidig foranstaltning have dispensation til at tillade, at virksomhedsledere fortsat anvender nationale regler for adskillelse af kategori 1- og kategori 2-materiale fra kategori 3-materiale i anlæg for mellemprodukter.

(4) For at undgå risiko for menneskers eller dyrs sundhed bør der opretholdes passende kontrolsystemer i Frankrig og Italien i den periode, hvor overgangsforanstaltningerne anvendes.

(5) De i denne beslutning fastsatte foranstaltninger er i overensstemmelse med udtalelse fra Den Stående Komité for Fødevarekæden og Dyresundhed -

VEDTAGET FØLGENDE BESLUTNING:

Artikel 1

Dispensation vedrørende adskillelse af kategori 1- og kategori 2-materiale fra kategori 3-materiale i anlæg for mellemprodukter

I henhold til artikel 32, stk. 1, i forordning (EF) nr. 1774/2002 og uanset artikel 10, stk. 2, i samme forordning kan Frankrig og Italien fortsat udstede individuelle godkendelser indtil den 30. april 2004 til ledere af anlæg og udstyr, således at de kan anvende nationale regler for adskillelse af kategori 1- og kategori 2-materiale fra kategori 3-materiale i anlæg for mellemprodukter, der ikke opfylder kravene i kapitel I, punkt 1, litra a), og kapitel II, del B, punkt 6, i bilag III i forordning (EF) nr. 1774/2002, forudsat at de nationale regler

a) sikrer, at indsamling, håndtering, midlertidig oplagring og afsendelse af kategori 3-materiale foregår således, at krydskontaminering med kategori 1- og 2-materialer forebygges

b) udelukkende anvendes i anlæg og udstyr, der anvendte sådanne regler pr. 1. november 2002

c) er i overensstemmelse med de øvrige krav i bilag III til forordning (EF) nr. 1774/2002.

Artikel 2

Kontrolforanstaltninger

Myndighederne træffer de fornødne foranstaltninger til at kontrollere, om godkendte ledere af anlæg og udstyr overholder betingelserne i artikel 1.

Artikel 3

Inddragelse af godkendelse og bortskaffelse af materiale, der ikke er i overensstemmelse med denne beslutning

1. Individuelle godkendelser, som myndighederne har udstedt vedrørende adskillelse af kategori 1- og kategori 2-materiale fra kategori 3-materiale i anlæg for mellemprodukter, inddrages straks permanent for ledere, anlæg eller udstyr, hvis betingelserne i denne beslutning ikke længere er opfyldt.

2. Myndighederne inddrager alle godkendelser, der er udstedt i henhold til artikel 1, senest den 30. april 2004.

Myndighederne udsteder ikke en endelig godkendelse i henhold til forordning (EF) nr. 1774/2002, medmindre det på grundlag af deres inspektioner er godtgjort, at anlæg og udstyr som omhandlet i artikel 1 opfylder alle krav i forordning (EF) nr. 1774/2002.

3. Materiale, der ikke opfylder kravene i denne beslutning, bortskaffes i overensstemmelse med myndighedernes instrukser.

Artikel 4

De berørte medlemsstaters overholdelse af denne beslutning

Frankrig og Italien træffer straks de fornødne foranstaltninger for at efterkomme denne beslutning, og de offentliggør foranstaltningerne. De underretter straks Kommissionen herom.

Artikel 5

Anvendelse

Denne beslutning anvendes fra den 1. maj 2003 til den 30. april 2004.

Artikel 6

Adressater

Denne beslutning er rettet til Den Franske Republik og Den Italienske Republik.

Udfærdiget i Bruxelles, den 12. maj 2003.

På Kommissionens vegne

David Byrne

Medlem af Kommissionen

(1) EFT L 273 af 10.10.2002, s. 1.